
KONKURENCES PADOME

Elizabetes ielā 41/43, Rīga, LV-1010 ( Tālrunis 7282865 ( Fakss 7242141


L Ē M U M S

Rīgā

                                                                                                                    Nr. 6
                                                                                                                    (Prot. Nr.7, 6.§)

2002. gada 20. februārī.

Par lietas izpētes izbeigšanu

Lieta Nr.458/01/07/31


Konkurences padome 03.10.2001. saņēma (saņemtā vēstule Nr.458) zemnieku saimniecības “Ķērpji” īpašnieces Rasmas Žilinskas 01.10.2001. iesniegumu Par negodīgu konkurenci un atšķirības zīmju uz iepakojuma izgatavošanu, laišanu apgrozībā (turpmāk tekstā – Iesniegums).


Iesniegumā norādīts, ka 2001. gada maija pēdējā dekādē z/s “Ķērpji” īpašniece R. Žilinska noslēdza ar SIA “Unifleks” līgumu par 50 000 iepakojuma maisiņu ar z/s “Ķērpji” simboliku izgatavošanu. Iesniegumam pievienots SIA “Unifleks” un R. Žilinskas noslēgtais Preču izgatavošanas un pārdošanas līgums bez datuma. Iesniedzējs paskaidro, ka SIA “Unifleks” 07.06.2001. izrakstīja Pasūtījuma lapu Nr.2421. 07.06.2001. Pasūtījuma lapas Nr.2421 kopija ir pievienota Iesniegumam. Pasūtījums Nr.2421 tika izpildīts un z/s “Ķērpji” saņēma 50 000 eksemplārus pasūtīto maisiņu. Iesniedzējs norāda, ka 09.07.2001. un 10.07.2001. R. Žilinska konstatēja, ka Rīgā, Vidzemes tirgū dažādu dārzeņu tirdzniecībā iepakošanai tiek izmantoti maisiņi ar z/s “Ķērpji” simboliku. 12.07.2001. Rīgas pašvaldības policija fiksēja maisiņu ar z/s “Ķērpji” simboliku izmantošanas faktu. Minēto apstiprina Iesniegumam pievienotās RPP Centra rajona pārvaldes inspektora R. Maklakova dienesta ziņojuma, L. Ibelgavtes un I. Ādmines 12.07.2001. paskaidrojumu kopijas. Iesniedzējs uzskata, ka SIA “Unifleks” bez attiecīgas atļaujas ir izgatavojusi un laidusi apgrozībā svešu īpašumu, bez likumīga pamata ir izmantojusi svešu intelektuālo īpašumu un līdz ar to ir pārkāpusi likuma prasības par reklāmas izgatavošanu. Turklāt SIA “Unifleks” rīcības rezultātā patērētājiem tika radīts maldīgs iespaids par z/s “Ķērpji” faktisko darbību, un tādējādi ir būtiski cietusi z/s “Ķērpji” reputācija, kā rezultātā SIA “Unifleks” ir apzināti pārkāpis godīgas konkurences principus. Iesniegumam pievienota z/s “Ķērpji” 17.07.2001. pretenzija Par iepakojuma izgatavošanu bez pasūtītāju piekrišanas, izplatīšanu un autortiesību pārkāpšanu, kurā z/s “Ķērpji” informē SIA “Unifleks” par tās tiesību aizskārumu.


Konkurences padome, pārbaudot Iesniegumā norādīto informāciju,

konstatēja:


Saskaņā ar 06.06.2001. z/s “Ķērpji” un SIA “Unifleks” noslēgtā Preču izgatavošanas un pārdošanas līguma Nr.123-AL noteikumiem izgatavoto polietilēna maisiņu (turpmāk tekstā – Iepakojums) dizains – uz Iepakojuma izvietotais grafiskais attēls un teksta daļa “Vienmēr garšīgas un svaigas! ZEMENES z/s “Ķērpji” Brunava, Bauskas rajons, tālr.39 38353” atzīstams par z/s “Ķērpji”, tās ražoto preču reklāmu Reklāmas likuma 1. panta izpratnē.


Par z/s “Ķērpji” simbolikas - grafiskā attēla un teksta daļas izvietošanu uz Iepakojuma, z/s “Ķērpji” 08.05.2001. noslēdza Līgumu par autora darbu izmantošanu ar šī dizaina izstrādātāju G. Žilinski. 


Konkurences padome atzīst, ka SIA “Unifleks” nav pārkāpusi Reklāmas likumā reklāmai izvirzītās prasības, kā arī noteiktos aizliegumus un Konkurences likumā noteikto negodīgas konkurences aizliegumu. 


Lietā esošie pierādījumi neapstiprina Iesniegumā norādīto, ka SIA “Unifleks” ir pārkāpusi Reklāmas likuma prasības par reklāmas izgatavošanu, kā arī z/s “Ķērpji” apgalvojumu, ka SIA “Unifleks” bez attiecīgas vienošanās uz Iepakojuma ir izvietojusi savu logo un telefona numuru.


Z/s “Ķērpji” un SIA “Unifleks” 06.06.2001. noslēdzot Preču izgatavošanas un pārdošanas līgumu Nr.123-AL, kā arī 07.06.2001. noformējot Pasūtījuma lapu Nr.2421, vienojās par Iepakojuma daudzumu, kvalitāti un ārējo izskatu. Ņemot vērā 06.06.2001. Preču izgatavošanas un pārdošanas līguma Nr.123-AL 2.3 punktā noteikto, kā arī šī Līguma Pielikuma Nr.1 14.punkta nosacījumus, z/s “Ķērpji” ir piekritusi, ka uz Iepakojuma tiek izvietota SIA “Unifleks” firmas zīme. SIA “Unifleks” 08.01.2002. atbildes vēstulē (uz Konkurences padomes biroja 28.11.2002. vēstuli Nr.7-671) norāda, ka z/s “Ķērpji” 07.06.2001. Pasūtījums Nr.2421 tika izpildīts 29.06.2001. atbilstoši klienta prasībām un vēlmēm, nekādas pretenzijas netika pieteiktas. Z/s “Ķērpji” ir apstiprinājusi (Iesniegumam pievienotā 17.07.2001. pretenzija Par iepakojuma izgatavošanu bez pasūtītāja piekrišanas, izplatīšanu un autortiesību pārkāpšanu), ka SIA “Unifleks” ir izpildījusi 06.07.2001. Preču izgatavošanas un pārdošanas līgumā Nr.123-AL noteiktās saistības termiņā un labā kvalitātē.


Lietā esošie pieradījumi neapstiprina Iesniegumā norādīto, ka SIA “Unifleks” ir izmantojusi svešu intelektuālo īpašumu un, izplatot Iepakojumu ar z/s “Ķērpji” simboliku, radījusi sagrozītu iespaidu par z/s “Ķērpji”, kā rezultātā cietusi tās reputācija.


Iesniegumā norādītais, ka z/s “Ķērpji” īpašniece R. Žilinska 09.07.2001. (t.i. pēc 06.07.2001. Preču izgatavošanas un pārdošanas līguma Nr.123-AL noteikumu izpildes) no SIA “Unifleks” saņēmusi 4500 Iepakojuma eksemplāru, turklāt tikusi informēta, ka SIA ”Unifleks” ir saražojusi par 15 000 līdz 18 000 Iepakojumu eksemplāru vairāk nekā pasūtījusi z/s “Ķērpji”, nav apstiprināts ar attiecīgas ziņas par faktiem saturošiem dokumentiem. Konkurences padome nav ieguvusi citus pierādījumus par R.Žilinskas norādītā atbilstību faktiskajiem apstākļiem. Rīgas pašvaldības policijas Centra rajona pārvaldes inspektora R. Maklakova dienesta ziņojumā, R.Ibelgauftes un I.Ādmines 12.07.2001. paskaidrojumos nav identificēta persona, kas pārdeva Iepakojumu ar z/s “Ķērpji” simboliku. SIA “Unifleks” 08.01.2002. vēstulē ir paskaidrojusi, ka z/s “Ķērpji” rīcībā 29.06.2001. tika nodota visa saskaņā ar 07.06.2001. Pasūtījumu Nr.2421 saražotā Iepakojuma partija un SIA “Unifleks” papildus nav saražojusi un realizējusi Iepakojumu ar zīmējumu, kura dizainu ir apstiprinājusi z/s “Ķērpji”. Pastāvot pretrunīgām, ar pierādījumiem neapstiprinātām liecībām, Konkurences padome visas šaubas iztulko par labu SIA “Unifleks”. Iesniegumā un Iesniegumam pievienotajos dokumentos, t.sk. Rīgas pašvaldības policijas Centra rajona pārvaldes inspektora R. Maklakova dienesta ziņojumā un tam pievienotajos paskaidrojumos, 20.08.2001. Inventarizācijas aktā par z/s “Ķērpji” zemeņu maisiņu izmantošanu pie zemeņu tirdzniecības ietvertā informācija neapstiprina, ka SIA “Unifleks” ir izplatījusi Iepakojumu ar z/s “Ķērpji” simboliku.


Izvērtējot z/s “Ķērpji” un SIA “Unifleks” sniegto informāciju, lietā esošos pierādījumus, nav pamata uzskatīt, ka SIA “Unifleks” ir pārkāpusi Reklāmas likuma 3., 11. un 12. pantu noteikumus un 4. pantā noteiktos reklāmas aizliegumus, kā arī 18.06.1997. Konkurences likuma 22. pantā noteikto negodīgas konkurences aizliegumu. 


  Saskaņā ar Autortiesību likuma 69. panta otro daļu strīdus par autortiesību un blakustiesību pārkāpumiem izskata tiesa. 


Konkurences padome, ņemot vērā minēto un pamatojoties uz 18.06.1997. Konkurences likuma 22. pantu, Reklāmas likuma 3., 4., 11., 12. pantiem, 13. panta pirmo daļu, 14., 17. pantiem, 04.10.2001. Konkurences likuma 5.panta pirmo daļu un 8. panta pirmās daļas 2. punktu,

nolēma:

izbeigt lietas Nr.458/01/07/31 izpēti.

Konkurences padomes lēmumu var pārsūdzēt Rīgas pilsētas Vidzemes priekšpilsētas tiesā viena mēneša laikā no dienas, kad ieinteresētā persona uzzināja vai tai vajadzēja uzzināt par lēmumu, saskaņā ar Konkurences likuma 8. panta otro daļu, LR Civilprocesa likuma Pārejas noteikumu 1.punktu un Latvijas Civilprocesa kodeksa 24.-A nodaļu.

Priekšsēdētājs 







P. Vilks 

